**2. Η ΠΟΛΗ-ΚΡΑΤΟΣ ΚΑI Η ΕΞΕΛIΞΗ ΤΟY ΠΟΛIΤΕYΜΑΤΟΣ**

**Η δημιουργία της πόλης-κράτους**

**[**Τον **8ο αιώνα π.Χ**. παρατηρήθηκε στον ελληνικό κόσμο μία σημαντική εξέλιξη. Το παλιό φυλετικό κράτος διασπάστηκε και τη θέση του πήρε **η πόλη-κράτος**. Ο Αριστοτέλης είδε τη δημιουργία της πόλης-κράτους ως επιθυμία των ανθρώπων για ζωή και την επιβίωσή της ως επιθυμία για καλή ζωή.

* **Πυρήνας** του νέου θεσμού υπήρξε **ο συνοικισμός**
* Ακολούθησε **η ένωση των συνοικισμών σε μία** πόλη (άστυ)
* γύρω από μία **ισχυρή θέση, την ακρόπολη**
* Πάνω στην **ακρόπολη** χτίζονταν **οι ναοί και τα δημόσια κτίρια**. Κάτω και γύρω από αυτήν απλώνονταν **οι κατοικίες και τα καταστήματα**, όπου τεχνίτες, ξυλουργοί, αγγειοπλάστες και έμποροι εργάζονταν για να καλύψουν τις ανάγκες της ζήτησης
* Σταδιακά η πόλη περιβάλλεται από **τείχη.**

Στην ύπαιθρο εξακολούθησε να μένει ένα μέρος του πληθυσμού που ασχολούνταν με τη γεωργία και την κτηνοτροφία.]

**Ο πολίτης και η οπλιτική φάλαγγα**

**[**Ο πολίτης αισθάνεται **ασφαλής**, αναπτύσσει ποικίλες δραστηριότητες **(δραστήριος)** και νιώθει **ελεύθερος**. Αποκτά συνείδηση του ρόλου του ως **μέλους μιας κοινότητας**, στη διακυβέρνηση της οποίας μετέχει ενεργά **(ενεργός πολίτης).]**

**[**Οι πολίτες στρατεύονται για να υπηρετήσουν τις ανάγκες ενός νέου οργανικού συνόλου. Συγκροτούν την **«οπλιτική φάλαγγα»,** φορούν **πανοπλία** και **όλοι μαζί υπερασπίζονται την πόλη τους**. **Η προσφορά είναι συλλογική και ο σκοπός κοινός.** Στην οπλιτική φάλαγγα συμμετείχαν όσοι μπορούσαν **να αγοράσουν** **με δική τους δαπάνη την απαραίτητη πανοπλία**. Αυτή η διευρυμένη συμμετοχή επέφερε μια **γενικότερη κοινωνική εξίσωση. Οι κοινωνικές διαφορές περιορίστηκαν**. Ωστόσο, δεν έλειψαν οι πολιτικοί ανταγωνισμοί που αντικείμενό τους είχαν την άσκηση εξουσίας.**]**

**Το πολίτευμα**

**[**Με την πόλη συνδέεται και **το πολίτευμα**, δηλαδή **το σύστημα διακυβέρνησης.]**

**Συνοπτικό διάγραμμα των πολιτευμάτων και τα κύρια χαρακτηριστικά τους:**

**[**– **αριστοκρατικό**: εξουσιάζουν λίγοι ευγενείς (άριστοι) πλούσιοι μεγαλογαιοκτήμονες

– **ολιγαρχικό**: κυβερνούν λίγοι που πλούτισαν από το εμπόριο και έδιωξαν τους αριστοκράτες

– **τυραννικό καθεστώς**: κάποιος φιλόδοξος με την υποστήριξη του λαού ανατρέπει τους ολιγαρχικούς και κυβερνά μόνος του αποβλέποντας στο δικό του όφελος (επιβάλλει δηλαδή *τυραννίδα*)]

**Αριστοκρατία**

Όταν συγκροτήθηκε η πόλη, η βασιλεία είχε παρακμάσει. Την εξουσία κατέλαβαν **οι ευγενείς** και έτσι το πολίτευμα έγινε **αριστοκρατικό.** Η ονομασία αυτή οφείλεται στους **αρίστους, τους πλούσιους δηλαδή ιδιοκτήτες γης**, που παλαιότερα αποτελούσαν και το συμβούλιο του βασιλιά.

**Ολιγαρχία**

Με την ανάπτυξη του εμπορίου και την ευρεία χρησιμοποίηση του νομίσματος δημιουργήθηκε μία νέα τάξη, η οποία με τη δύναμη του χρήματος αφαίρεσε την εξουσία από τους αριστοκράτες. **Οι λίγοι** αυτοί επέβαλαν τη δική τους εξουσία και το πολίτευμα έγινε **ολιγαρχικό.** Κριτήριο για συμμετοχή στην εξουσία δεν ήταν πια η καταγωγή αλλά **ο πλούτος**.

**Τυραννίδα**

Η εξουσία των ολίγων δεν έλυσε τα βασικά προβλήματα των πολλών, με αποτέλεσμα να ξεσπούν συχνά ταραχές. Την κοινωνική αυτή δυσαρέσκεια και την ανασφάλεια γενικά των πολιτών εκμεταλλεύτηκαν **φιλόδοξα άτομα**, που κατάφεραν με λαϊκή πολλές φορές υποστήριξη να επιβάλουν **τυραννικό** καθεστώς.  
**Οι τύραννοι άσκησαν την εξουσία αποβλέποντας στο δικό τους όφελος**, χωρίς να δίνουν λόγο σε κανέναν για τις πράξεις τους. Αν και συνέδεσαν το όνομά τους με μεγάλα έργα, όπως ο Περίανδρος στην Κόρινθο, ο Πολυκράτης στη Σάμο, o Φείδων στο Άργος κ.ά., **γενικά δεν κέρδισαν τη συμπάθεια του λαού**.